Koori sibulad ning lõika õhukesteks viiludeks. Prae neid 10 minutit tasasel tulel oliiviõlis. Lisa suhkur ja palsamäädikas, hauta veel 5 minutit, kuni vedelik muutub siirupiseks ning lase jahtuda. Rulli lehttainas lahti ja aseta küpsetuspaberiga kaetud ahjuplaadile. Tee terava noaga umbes 1 cm kaugusele tainaservast ümberringi väike sisselõige (tainast päris läbi lõikamata). Laota sibulasegu lõikest sissepoole, murenda peale fetajuust ja puista üle  viilutatud oliividega. Jahvata veskist pipart peale (kui feta on magedamapoolne, lisa ka veidi soola). Kõige peale nirista veidi külmpressitud oliiviõli. Küpseta 220-kraadises ahjus 15-20 minutit, kuni lehttainas on kerkinud ja kuldne. Lõika viiludeks ja serveeri näiteks koos rohelise salatiga. Maitseb hästi ka jahtunult.